Narodna skupština
20091221

Jako su važna pitanja o kojima mi ovde raspravljamo, a uopšte ne znam zašto na ovakav način. Kako će lokalna samouprava reagovati kad ovaj zakon stupi na snagu? Da li je svesna svoje odgovornosti? Da li su privredna društva svesna svoje odgovornosti? Industrijska zona je na kilometar i po od centra grada. Da li će ljudi koji tamo rade biti svesni obaveza koje prate ovaj zakon ako na ovakav način mi o njima raspravljamo, ako Odbor čak nije ni zasedao? Garantujem da 90% poslanika nije pročitalo zakon, koji je došao u Skupštinu u petak. Ako imamo 13 minuta za sve ove zakone - zaštita od požara, vanredne situacije, upravni spor, sprečavanje sukoba, Krivični zakonik. Je l' mi to šaljemo poruku društvu da ovo nisu važne teme? Ko onda treba da pogleda u oči porodicama koje su uništene u nesrećama, kada im je uništena imovina ili kada stradaju ljudski životi? To ćete vi onda, ministre, da odete tamo u ponoć i slegnete ramenima i kažete - šta da radimo, nema para, takva je situacija.